钦定古今图书集成/明伦汇编/人事典/第015卷 > 《古今医统》 > 《诸齿病皆胃火之故》
## 钦定古今图书集成/明伦汇编/人事典/第015卷 > 《古今医统》 > 《诸齿病皆胃火之故》

王节斋云：“牙床肿痛动摇，或黑臭脱落，世人皆作肾
虚，殊不知此属阳明经湿热。”盖齿虽属肾，而生牙床
上下，属胃与大肠，二阳明经，犹木生于土也。肠胃日
受美酒甘肴膏粱之味，致湿热上攻，则牙床不清，而
为肿为痛，或出血，或生虫，故齿不安而动摇，臭黑脱
落。宜泻阳明之湿热，则牙床清宁，而齿自安矣。
大抵齿痛，皆属阳明胃火旺之故，且齿者骨之精华，
骨乃肾之所主，外板则为牙，内床则为齿，人若肾气
强盛，则齿自坚，衰则齿必为病。且手阳明之脉，贯颊
入于下齿缝中，灌注于牙，或风寒热郁，《本经》既病，齿
则因之。轻者为宣露龂颊浮肿，甚者则为疳𧏾龋脱
之证。齿牙之病，在乎手足阳明二经，动摇“龂脱，是以
足少阴肾经主之。此三经为齿之所病也。病热则生
风，病湿则生虫。齿病不过风寒湿热虫也。”